《赴毅斋光禄招游东山翼善寺即席赋此》
明代·湛若水

驱车出正阳，逍遥望东山。地灵何必高，葱郁浮其巅。

云是谢安宅，莽为梵林禅。昔时钟鼎地，虚磬空堂悬。

境在豪华尽，时去春自还。六朝多胜流，衣冠芳草间。

复有争墩子，愚哉一何愆。衰荣竟奚论，醉歌光禄筵。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。